b'\n_START_ARTICLE_\nKuban\n_START_PARAGRAPH_\nKuban (rusko \xd0\x9a\xd1\x83\xd0\xb1\xd0\xb0\xd0\xbd\xd1\x8c, adigejsko \xd0\x9f\xd1\x88\xd1\x8b\xd0\xb7\xd1\x8d, ukrajinsko \xd0\x9a\xd1\x83\xd0\xb1\xd0\xb0\xd0\xbd\xd1\x8c) je geografska regija v ju\xc5\xbeni Rusiji v pore\xc4\x8dju reke Kuban ob \xc4\x8crnem morju med Donsko stepo, delto Volge in Kavkazom. Na zahodu jo od Krimskega polotoka lo\xc4\x8duje Ker\xc4\x8dka o\xc5\xbeina.  Krasnodarski kraj se pogosto, uradno in nauradno, imenuje kar Kuban, \xc4\x8deprav v Kubansko regijo spadata tudi republiki Adigeja in Kara\xc4\x8daj-\xc4\x8cerkezija in del Stavropolskega kraja.\n_START_SECTION_\nNaselitev kozakov\n_START_PARAGRAPH_\nNaseljevanje Kubana in sosednjih \xc4\x8drnomorskih regij je bilo postopno. Trajalo je ve\xc4\x8d kot sto let in bilo zelo odvisno od izidov vojn med Rusijo in Tur\xc4\x8dijo. Sredi 18. stoletja so v regiji prevladovala hribovska adigejska plemena. Po rusko-tur\xc5\xa1ki vojni 1768-1774 je regija postala zanimiva za rusko carsko oblast._NEWLINE_Da bi prepre\xc4\x8dila na\xc4\x8drte Osmanskega cesarstva, da bi Kuban postal izhodi\xc5\xa1\xc4\x8de za vrnitev na Krim, je za\xc4\x8dela Rusija v 1770. letih ob reki Kuban graditi mre\xc5\xbeo utrdb. Po ruski priklju\xc4\x8ditvi Krima, desnega brega reke Kuban in polotoka Taman leta 1783, je reka Kuban postala meja Ruskega cesarstva.  V 1780. in 1790. letih so se ob Kubanu za\xc4\x8dele graditi nove trdnjave.   _NEWLINE_Do 1790. let so bile te trdnjave in zapu\xc5\xa1\xc4\x8dena koza\xc5\xa1ka naselja ob reki Labi edini znak ruske prisotnosti na tem ozemlju. Ob\xc5\xa1irnej\xc5\xa1e naseljevanje se je za\xc4\x8delo v letih 1792\xe2\x80\x931794, ko je ruska vlada za\xc4\x8dela tja naseljevati \xc4\x8crnomorske in Donske kozake, da bi utrdila ju\xc5\xbene meje cesarstva. _NEWLINE_Na koncu 18. in za\xc4\x8detku 19. stoletja je bil poseljen ves desni breg reke Kuban.  V tem \xc4\x8dasu so se pojavila tudi prva naselja ob \xc4\x8crnem morju in med rekama Kuban in Bol\xc5\xa1aja Laba.  V drugi polovici 19. stoletja se je naseljevanje okrepilo in ozemlje je bilo administrativno organizirano v Kubansko oblast in \xc4\x8crnomorski okrug,  ki je kasneje postal \xc4\x8crnomorski guvernorat.'